钦定古今图书集成/理学汇编/经籍典/第138卷 > 《汉韩婴诗外传二》 > 《长发四》
## 钦定古今图书集成/理学汇编/经籍典/第138卷 > 《汉韩婴诗外传二》 > 《长发四》

孔子观于周庙，有欹器焉。孔子问于守庙者曰：“此谓
何器也？”对曰：“此盖为宥座之器。”孔子曰：“闻宥座器满
则覆，虚则欹，中则正，有之乎？”对曰：“然。”孔子使子路取
水试之：满则覆，中则正，虚则欹。孔子喟然而叹曰：“呜
呼！恶有满而不覆者哉？”子路曰：“敢问持满有道乎？”孔
子曰：“持满之道，抑而损之。”子路曰：“损之有道乎？”孔子
曰：“德行宽裕者，守之以恭，土地广大者守之以俭，禄
位尊盛者守之以卑，人众兵强者，守之以畏，聪明睿
智者守之以愚，博闻强记者，守之以浅。夫是之谓抑
而损之。”《诗》曰：“汤降不迟，圣敬日跻。”